Derfor er det klink is overalt

Det er en utfordring å ferdes på speilglatte veier som ikke er strødd.

Publisert Publisert 16. januar 2016

KLINK IS: Flere biler hadde store problemer med å komme seg opp Vetrlidsallmenningen lørdag ettermidag. Forbipasserende og andre bilister måtte trå til med muskler for å dytte bilene opp bakken. Foto: Odd Nerbø

Denne artikkelen er over fire år gammel

Det har vært svært glatte veier denne lørdagen, særlig i bergensområdet, etter at vi fredag fikk årets første store snødag, med tilhørende kaos på veiene.

Årsaken til speilglatte veier og store forsinkelser for strøbilene er sammensatt, og skyldes både kulden, trafikkproblemer og snøfallet.

Statens vegvesen og Bergen kommune er ute med alt mannskap for å rydde, brøyte og strø, men lite hjelper det i Bergen sentrum, der huseierne selv er ansvarlige for egne fortau.

Les også:

Les også Politiet advarer: Glatte veier overalt

GLATT: Bergen sentrum lørdag. Foto: ODD E. NERBØ

Brøytebilene sto fast

På flere kommunale veier, plasser og fortau er det klink is, til tross for at strøbilene har vært ute på veiene i over ett døgn.

At det kom 20 millimeter snø i løpet av natten hjalp heller ikke.

— Vi har ikke fått ryddet alt ennå, og før vi kan begynne å salte og strø, må vi rydde og brøyte, sier Alv Kåre Birkeland, som er beredskapsansvarlig i Bergen kommune.

— Hvorfor har dere ikke gjort dette allerede?

— På grunn av snøkaoset på fredag sto brøytebilene fast i de samme køene som alle andre. Det førte til forsinkelser. I dag måtte mannskapet ta en helt nødvendig pause, midt på dagen, for å kunne fortsette i kveld, forteller han.

Irriterte bilister:

Les også «Det må gå an å bruke hodet»

KAOS: På Vetrlidsallmenningen nedenfor Fløibanen var det fullstendig kaos lørdag ettermiddag. Klink is på brosteiner førte til krevende kjøreforhold. Foto: Odd Nerbø

Huseiere kan bli bøtelagt

I løpet av kvelden og natten skal Bergen kommune ta runden innom alle områdene de har ansvar for.

— Vi får en del pepper, og det er vi forberedt på, men de aller fleste skjønner at ting kan ta tid, sier han.

I Bergen sentrum har kommunen saltet offentlige plasser som Torgallmenningen med miljøsalt. Også 5000 trappetrinn er saltet, mens speilglatte fortau i sentrumsgatene er utenfor kommunens ansvar.

— Det er huseiernes ansvar å rydde, brøyte og strø fortau innenfor den sonen som omfatter politivedtektene, forteller han.

— Vurderer dere å bøtelegge huseiere som ikke har tatt brøyte- og strøpliktene sine alvorlig?

— Jeg regner med at de som gir ut bøter er på plass ute i gatene på mandag, sier Birkeland.

Fakta Politivedtektene § 15.Fortau og gate m.v.I tidligere Bergen kommune og Laksevåg sogn av Laksevåg kommune plikter eier av grunn eller bygning til offentlig sted å sørge for renhold av fortau og gate eller veg til dennes midtlinje eller av plass til 6 m fra eiendommen hvis ikke renholdet er overtatt av kommunen. I tidligere Arna, Fana og Åsane kommuner og Loddefjord sogn av Laksevåg kommune kan kommunen pålegge grunneiere hvis eiendom ligger inntil offentlig fortau, å besørge fortauet feiet utenfor sin eiendom.§ 16.Snøfall og takras m.v.Eier av hus eller grunn som har slik renholdsplikt som omhandlet i § 15 plikter etter snøfall og takras å rydde fortauet utenfor eiendommen for snø og is. Snø etter takras kan kreves fjernet, selv om det ikke foreligger lokal sedvane.I gangpassasjer, trange, bratte, eller krokete kjørepassasjer i tettbygd strøk, hvor det er vanskelig å komme til med brøyteredskap, bør eieren av tilstøtende grunn gjøre passasjen ryddig for snø utenfor sin eiendom i den utstrekning dette er hensiktsmessig og kan utføres uten vesentlige ulemper eller omkostninger.§ 17.StrøpliktEier av hus eller grunn som har slik renholdsplikt som fremgår av § 15 plikter å strø fortauet utenfor eiendommen når det er glatt.I tettbygd strøk bør eier av grunn som støter til gangpassasje, veg, gate eller plass hvor det ikke er egen gangbane (fortau) så vidt mulig strø sand på passende måte for gangtrafikk når det er glatt.Kilde: Lovdata, Bergen kommune og Statens Vegvesen. Les mer

Les også:

Les også Store problemer for bussene lørdag

Saltet virker ikke

Statens vegvesen har ansvar for europaveier, fylkesveier og riksveier.

— Vi har alt mannskap ute, men de sliter med å holde den pålagte standarden oppe, sier vaktoperatør Idar Sangholt ved Vegtrafikksentralen.

Kulden får noe av skylden.

— Saltet vi har strødd fungerer ikke optimalt på grunn av kulden, og vi har ikke lov til å bruke sand på grunn av all forurensningen det forårsaker, forteller han.

Snøkaos ble snøkos:

Les også - Denne dagen må bare nytes

VIRKER IKKE: Det er så kaldt at saltet ikke fungerer optimalt. Foto: ØRJAN TORHEIM

Trøbbel mot Sotra og på E39

— Nå er bilene ute med ploger for å fjerne den melete snøen. Der legger de også ny salt, sier Sangholt.

Det har ifølge Statens vegvesen vært lite problemer på veiene til tross for at saltet ikke har fungert optimalt.

— Vi hadde litt trøbbel på riksvei 555 og E39, men det har gått seg fint til. Det har også vært glatt i en del rundkjøringer og ved utgangen av noen tunneler, men vi har sendt ut folk som har fått ordnet dette raskt, sier Sangholt.

Lørdag kveld gikk politiet ut med en advarsel til bilister om å kjøre forsiktig: - Det er glatte veier overalt i Hordaland, melder operasjonssentralen.

I en tidligere versjon av artikkelen sto det at vegvesenets entreprenør ble forsinket av problemer hos saltuttaket på Laksevåg. Det er ikke riktig. Vegvesenet henter salt hos Saltimport i Sandviken. Der var det et uhell lørdag ettermiddag, og det er ikke enighet om dette forsinket arbeidet.

Publisert Publisert: 16. januar 2016 20:48 Oppdatert: 17. januar 2016 20:31